proiect

**PARLAMENTUL REPUBLICII MOLDOVA**

**L E G E**

**pentru modificarea Legii nr.397/2003**

**privind finanțele publice locale**

Parlamentul adoptă prezenta lege organică.

**Articol unic.** – Legea privind finanțele publice locale nr.397/2003 (republicată în Monitorul Oficial al Republicii Moldova, 2018, nr.384–395, art.612), se modifică după cum urmează:

**1.** Articolul 12 alineatul (3) va avea următorul cuprins:

“(3) Transferurile cu destinație specială, stipulate la alin.(1) din prezentul articol, utilizate contrar destinației, constatate în urma controalelor efectuate de către organele abilitate, se restabilesc la bugetul de stat. În cazul în care suma utilizată contrar destinației nu este virată benevol la bugetul de stat, Ministerul Finanțelor se autorizează să reducă cu suma respectivă volumul transferurilor cu destinație specială aprobat în legea bugetară anuală.”

**2.** Articolul 13 va avea următorul cuprins:

”**Articolul 13**. Balansarea bugetului

1. Orice buget local aprobat, modificat sau executat trebuie să fie balansat. Cheltuielile bugetare trebuie să fie egale cu veniturile plus sursele de finanțare.
2. Autoritățile administrației publice locale sânt obligate să întreprindă toate măsurile necesare pentru menținerea bugetului balansat.
3. Orice modificare a soldului bugetar se aprobă doar prin decizie privind modificarea bugetului local.”

**3.** La articolul 14 alineatul (1) lit.a), textul ”atît din țară, cît și de peste hotare” se substituie cu textul ”din țară”.

**4.** La articolul 21 alineatul (4) lit.b) cuvântul ”articole” se substituie cu textul ”articole/puncte”.

**5.** Articolul 23:

alineatul (2) se completează cu litera c) cu următorul cuprins:

”c) stabilirea volumelor transferurilor la nivelul celor prevăzute în bugetul de la care se efectuează aceste transferuri.”

alineatul (5) va avea următorul cuprins:

”(5) În cazul în care administratorul de buget nu stabilește volumele transferurilor prevăzute în bugetele aprobate pe anul respectiv de la care se efectuează aceste transferuri, finanțarea acestora se efectuează în limita transferurilor aprobate în bugetele de la care se efectuează acestea.”

**6.** La articolul 28 alineat (5) după textul ”care se aprobă” se introduce textul ” , de regulă, ”.

**7.** La articolul 29 alineatul (4) după textul ”limitele alocațiilor bugetare aprobate” se completează cu textul “ , după stingerea datoriilor cu termen de achitare expirat, ”.

**8.** Denumirea capitolului VI se modifică și va avea următorul cuprins:

”Supravegherea, controlul și auditul public extern al bugetelor locale”

**9.** Legea se completează cu articolele 36 și 37 cu următorul cuprins:

”**Articolul 36.** Auditul public extern al bugetelor locale

1. Autoritățile/instituțiile bugetare finanțate de la bugetele locale sânt supuse auditului public extern în conformitate cu prevederile Legii privind organizarea și funcționarea Curții de Conturi a Republicii Moldova.
2. În cazul emiterii de către Curtea de Conturi a opiniei contrare sau în cazul refuzului auditorului public extern de a emite opinia asupra situației financiare, conducătorul autorității/instituției bugetare finanțată de la bugetul local poartă răspundere conform legislației în vigoare.

**Articolul 37.** Măsuri restrictive cu caracter temporar

(1) Pentru autoritățile bugetare care nu au prezentat la timp rapoartele privind utilizarea mijloacelor alocate, nu au înlăturat în termenele stabilite încălcările și neajunsurile depistate, precum și nu au prezentat alte rapoarte/documente/informații solicitate, Ministerul Finanțelor suspendă temporar finanțarea de la bugetul de stat a transferurilor cu destinație generală la bugetul local respectiv.

(2) Aplicarea măsurilor restrictive cu caracter temporar prevăzute la alin.(1) din prezentul articol se va efectua conform mecanismului aprobat de Ministerul Finanțelor.”

**PREȘEDINTELE PARLAMENTULUI**